Tutkijoiden ja innovaattoreiden mobilisointi maailmanlaajuisesti on ratkaisevan tärkeää kansalaisten ja tulevien sukupolvien hyvinvoinnin kannalta. Meidän on tehtävä rajat ylittävää yhteistyötä ennennäkemättömässä mittakaavassa kehittääksemme innovatiivisia ratkaisuja, joiden avulla voidaan toteuttaa oikeudenmukainen vihreä ja digitaalinen siirtymä kestävän kehityksen tavoitteiden mukaisesti ja parantaa Euroopan selviytymiskykyä, vaurautta, kilpailukykyä sekä taloudellista ja sosiaalista hyvinvointia.

Tutkimusetiikka ja rehellisyys. Uusien teknologioiden nopea kehittäminen edellyttää nykyisten lähestymistapojen jatkuvaa arviointia eettisiin haasteisiin vastaamiseksi ja teknologisten innovaatioiden ihmiskeskeisyyden varmistamiseksi. EU:n olisi edelleen edistettävä kansainvälisesti tutkimuksen rehellisyyttä koskevia eurooppalaisia käytännesääntöjä (European Code of Conduct for Research Integrity) ja vähäisin resurssein tehtävää tutkimusta koskevia maailmanlaajuisia käytännesääntöjä (Global Code of Conduct for Research in Resource-Poor Settings). EU laajentaa kansainvälisiä vuoropuhelujaan etiikkaa ja rehellisyyttä käsittelevien eurooppalaisten verkostojen kautta ja tukee tutkimuksen rehellisyyttä käsitteleviä maailmankonferensseja .

EU on globaalina edelläkävijänä sitoutunut kehittymään maailman ensimmäiseksi ilmastoneutraaliksi ryhmittymäksi vuoteen 2050 mennessä. EU tuleekin myös jatkossa johtamaan kansainvälisiä toimia ja ympäristöhaasteisiin vastaamista yhdessä kansainvälisten kumppaniensa kanssa, erityisesti maailman suurten talouksien ja merkittävien kasvihuonekaasupäästöjen aiheuttajien kanssa. Kansainvälinen yhteistyö ilmasto- ja ympäristötieteiden alalla on ratkaisevan tärkeää, jotta voidaan tukea näyttöön perustuvia politiikkoja ilmastoon ja biologiseen monimuotoisuuteen liittyvien kriisien ratkaisemiseksi ja niihin sopeutumiseksi. Yhteistyössä olisi myös keskityttävä puhtaan teknologian kehittämiseen Pariisin sopimuksen ja Euroopan vihreän kehityksen ohjelman mukaisesti noudattaen niin sanottua ”ei merkittävää haittaa” ‑periaatetta. Näiden tavoitteiden saavuttamiseksi Horisontti Eurooppa ‑puiteohjelman keskeisiä strategisia suuntaviivoja ovat ilmastotoimet ja päästöjen vähentäminen, ympäristön pilaantumisen torjuminen, saastumiseen puuttuminen, kiertotalouden edistäminen ja oikeudenmukainen siirtymä. Näihin pyritään asiaankuuluvien tutkimusaiheiden ja sellaisten kumppanuuksien avulla, joihin myös EU:n ulkopuoliset maat voivat osallistua.

Lisäksi komissio aikoo neuvotella EU:n puolesta kohdennetut etenemissuunnitelmat sellaisten kolmansien maiden kanssa tehtävää tutkimus- ja innovaatioyhteistyötä varten, joilla on vahva tutkimus- ja innovointipohja. Näissä etenemissuunnitelmissa, joista tulee ei-sitovia välineitä, olisi esitettävä selkeästi puite-ehdot, jotka molempien osapuolten odotetaan täyttävän, sekä määriteltävä välitavoitteet ja täytäntöönpanon aikataulu. EU:n olisi asetettava kaiken kahdenvälisen yhteistyön tulevan jatkamisen ja laajentamisen ehdoksi konkreettinen edistys kohti etenemissuunnitelmissa asetettuja tavoitteita ja tätä edistystä on seurattava paikan päällä.

Mission Innovation . Mission Innovation on 24 maan ja Euroopan unionin maailmanlaajuinen aloite, jolla pyritään nopeuttamaan puhtaaseen energiaan liittyvää innovointia ja osoitetaan siten ilmastotavoitteita koskevaa maailmanlaajuista johtajuutta COP26-kokouksessa. Komissio ehdottaa, että EU:n sitoutumista Mission Innovation -aloitteeseen vahvistetaan ottamalla yhteistyöhön mukaan uusia kumppaneita, yhdenmukaistamalla tutkimusohjelmia, hyödyntämällä vetystrategian kaltaisia vahvuuksia ja vahvistamalla asiaankuuluvien Horisontti Eurooppa ‑kumppanuuksien välisiä yhteyksiä. Tältä osin EU johtaa yhdessä Australian, Chilen, Saksan ja Yhdistyneen kuningaskunnan kanssa ”vetyalan mission” soveltamisalan määrittämistä. Missio on tarkoitus käynnistää Mission Innovation 2.0 -konferenssissa kesäkuussa 2021.

Covid-19-pandemia on osoittanut, että EU:n ja maailman on vahvistettava merkittävästi valmiuttaan ja sosioekonomista sietokykyään terveyteen liittyvien ja muiden häiriöiden osalta. Matalan ja keskitulotason maissa sekä konfliktitilanteissa pandemia on korostanut tarvetta vahvistaa terveydenhuoltojärjestelmää ja muistuttanut tarpeesta noudattaa terveysturvan kohdalla maailmanlaajuista lähestymistapaa. EU on käyttänyt vahvoja kansainvälisiä kumppanuuksiaan nopeuttaakseen toimia, joilla pyritään voittamaan virus, käynnistämään koronaviruksen kansainvälinen torjunta, minkä ansiosta on saatu hankittua maailmanlaajuisesti lähes 16 miljardin euron rahoitussitoumukset, kehittämään covid-19-dataportaali ja julkaisemaan EU:n covid-19-tutkimusmanifesti. EU toimi yhdessä Maailman terveysjärjestön (WHO) ja sen kansainvälisten kumppaneiden kanssa keskeisessä asemassa myös luotaessa ACT Accelerator -yhteistyökehystä (ACT-A) sekä Covax-mekanismia. Näiden kahden aloitteen tavoitteena on johtaa turvallisen ja tehokkaan covid-19-diagnostiikan, -hoitojen ja -rokotteiden kehittämistä ja tasapuolista jakelua. Lisäksi Euroopan lääkestrategian tarkoituksena on vahvistaa edelleen EU:n maailmanlaajuista roolia terveystutkimuksen ja -innovoinnin johtajana, mikä voi hyödyttää potilaita kaikkialla maailmassa.

Tämän menestyksen pohjalta ja vahvistaen johtavaa asemaansa komissio järjestää yhdessä vuoden 2021 G20-puheenjohtajavaltio Italian kanssa maailmanlaajuisen terveyshuippukokouksen, jossa arvioidaan covid-19-pandemian maailmanlaajuista torjuntaa, mukaan lukien ACT-A-kehystä, nykyisten ja mahdollisten tulevien pandemiavalmiuksien ja torjuntatoimien parantamiseksi. Sen tavoitteena on myös kehittää ja edistää periaatteita monenvälisen yhteistyön ja yhteisten toimien jatkamiselle tulevien maailmanlaajuisten terveyskriisien ehkäisemiseksi sekä yhteiselle sitoutumiselle terveellisemmän, turvallisemman, oikeudenmukaisemman ja kestävämmän maailman rakentamiseen.

Tältä osin EU:n olisi edistettävä yhteistyötä EU:n rahoittamien eurooppalaisten alustakokeilujen ja ACT Accelerator ‑hankkeen kumppanuuksien välillä erityisesti varmistaakseen kliinisen näytön nopean jakamisen lääkkeiden ja rokote-ehdokkaiden arviointia varten. Tämä parantaa valmiutta torjua uusia virusmuunnoksia ja auttaa tuottamaan nopeasti tehokkaita rokotteita ja lääkkeitä covid-19-rokotteita koskevan EU:n strategian ja covid-19-lääkkeitä koskevan EU:n strategian mukaisesti.

Keskipitkällä ja pitkällä aikavälillä komissio lujittaa sitoumuksiaan vahvistaa terveydenhuoltojärjestelmiä ja maailmanlaajuista terveysturvaa sekä parantaa lääkkeiden ja terveystuotteiden saatavuutta erityisesti tutkimuksen, innovoinnin, valmiuksien kehittämisen ja paikallisen tuotannon tukemisen avulla siten, että strategian ytimessä ovat digitaaliset innovaatiot. Komissio keskittää toimet tutkimukseen ja innovointiin, jotka koskevat vakavia sairauksia ja aiheita, kuten tartuntatauteja ja ei-tarttuvia tauteja tai äitiysterveyttä ja lasten terveyttä.

Komissio perustaa toimet maailmanlaajuisiin terveysalan yhteenliittymiin, jotka on jo käynnistetty tai joihin on liitytty viime vuosina keskeisillä aloilla. Näitä aloja ovat esimerkiksi harvinaiset sairaudet , krooniset ei-tarttuvat taudit , mikrobilääkeresistenssi ja yksilöllinen lääketiede . Se on myös ehdottanut tukea Euroopan maiden ja kehitysmaiden kliinisten kokeiden yhteistyökumppanuudelle (EDCTP), jonka tavoitteena on vähentää köyhyyteen liittyvien tartuntatautien yksilöllistä, sosiaalista ja taloudellista taakkaa Saharan eteläpuolisessa Afrikassa. Lisäksi se tukee merkittäviä tartuntatautitapauksia koskevaa tutkimusta sekä uusien tartuntatautien vastaisten rokotteiden kehittämistä ja saatavuutta .

Komissio osallistuu myös aktiivisesti yhdessä Euroopan lääkeviraston kanssa aloitteisiin, joissa annetaan strategisia suuntaviivoja ja suosituksia ja edistetään lääketutkimuksen tulosten vaihtoa ja yhteistyötä maailmanlaajuisten sääntelyviranomaisten välillä.

Näitä kansainvälisiä kumppanuuksia vahvistetaan ottamalla tarvittaessa mukaan Maailman terveysjärjestö ja muut maailmanlaajuiset terveysalan toimijat.

Komissio aikoo ·edistää terveysturvaa, varautumista ja terveydenhuoltojärjestelmien vahvistamista koskevaa keskipitkän ja pitkän aikavälin toimintaohjelmaa ·edistää yhteistyötä EU:n rahoittamien eurooppalaisten alustakokeilujen ja ACT Accelerator ‑hankkeen kumppanuuksien välillä ja edistää ACT-A-tavoitteita parantamalla lääkkeiden ja terveystuotteiden saatavuutta erityisesti tutkimalla, innovoimalla, kehittämällä ja mainostamalla digitaalisen terveydenhoidon välineitä ja lisäämällä paikallista tuotantokapasiteettia kumppanimaissa sekä ·tukea maailmanlaajuisen terveysalan yhteisyrityksen perustamista Euroopan maiden ja kehitysmaiden kliinisten kokeiden yhteistyökumppanuuden puitteissa; kumppanuudessa EU tekee yhteistyötä jäsenvaltioiden, Horisontti Eurooppa -ohjelmaan assosioituneiden maiden ja Afrikan maiden kanssa tartuntatautien ja kansanterveydellisten hätätilanteiden torjumiseksi Saharan eteläpuolisessa Afrikassa.

4.4 Innovoinnin edistäminen

Digitaalisten yhteyksien ja digitaalisen lukutaidon lisääntyessä ruohonjuuritason innovaattoreita tulee esiin kaikkialla maailmassa suurista kaupungeista syrjäisiin maaseutualueisiin. He toimivat vuorovaikutuksessa, jakavat ja luovat yhdessä ratkaisuja kaikilla aloilla maailmanlaajuisiin haasteisiin vastaamiseksi. Tämän valtavan potentiaalin edistämiseksi ja hyödyntämiseksi ja EU:n ja Aasian yhteysstrategian tukemiseksi EU:n olisi luotava kaikkia hyödyttäviä kansainvälisiä innovaatiokumppanuuksia, jotka koostuvat hautomoiden ja kiihdyttämöiden verkostoista, sellaisten maiden ja alueiden kanssa, jotka tarjoavat vastavuoroista avoimuutta yrittäjyydelle ja investoinneille. Niiden olisi muun muassa edistettävä ”pehmeän laskun” ohjelmien luomista ja EU:n ja EU:n ulkopuolisten maiden välistä start up -yhteistyötä täydentäen samalla eurooppalaisten klusterikumppanuuksien ja Start-up Europe -aloitteiden kansainvälistä ulottuvuutta sekä EU:n digitaali-innovaatiokeskittymien verkostoa. Marie Skłodowska-Curie -toimia täydentävät kumppanuudet edistävät myös innovaattoreiden liikkuvuutta molempiin suuntiin. Komissio ehdottaa tällä hetkellä jo Intiassa ja Afrikassa toimivien kumppanuuksien laajentamista muille alueille.

Kannustaakseen eurooppalaisia innovaattoreita hyödyntämään enemmän maailmanlaajuista innovaatioekosysteemiä Euroopan innovaationeuvoston (EIC) liiketoiminnan nopeuttamispalvelut tarjoavat tukemilleen eurooppalaisille start up- ja scale up -yrityksille mahdollisuuden osallistua kansainvälisille messuille. Vastaavasti ulkomaiset innovaattorit, jotka haluavat perustaa start up -yrityksiä EU:hun, voivat hakea EIC:n tukea. Näin pyritään lisäämään EU:n houkuttelevuutta ja innovointivalmiuksia. Lisäksi Euroopan innovaatio- ja teknologiainstituutti käynnistää tietyissä EU:n ulkopuolisissa maissa osaamis- ja innovaatioyhteisöjensä koordinoituja toimia.

5. Yhteistyön mukauttaminen ensisijaisten maiden ja alueiden kanssa

EU:n olisi noudatettava EU:n ulkopuolisten maiden kanssa eriytettyä ja mukautettua lähestymistapaa, joka perustuu vastavuoroisuuden eri tasoihin, tasapuolisiin toimintaedellytyksiin sekä perusoikeuksien ja yhteisten arvojen kunnioittamiseen. EU:n olisi oltava jatkossakin vahva ja avoin kumppani ja samalla pyrittävä parantamaan omaa asiantuntemustaan keskeisillä kehittyvillä aloilla hyvin kohdennetun yhteistyön avulla. Samalla sen olisi osallistuttava sellaisten aloitteiden suunnitteluun, joilla tuetaan maita, jotka haluavat parantaa tutkimus- ja innovaatioekosysteemejään.

5.1 Yhteistyön vahvistaminen EU:n ulkopuolisten teollisuusmaiden ja nousevien talouksien kanssa

Vaikka suuri osa yhteistyöstä tiettyjen maiden kanssa tapahtuu monenvälisten globaalien kumppanuuksien puitteissa, EU:n olisi myös pyrittävä vahvistamaan kahdenvälistä yhteistyötä tietämyksen lisäämiseksi ja resurssien yhdistämiseksi erityisesti EU:n edun mukaisilla aloilla.

Yhdysvallat. EU jakaa Yhdysvaltojen kanssa merkittävät tutkimus- ja innovointivalmiudet sekä yhteiset arvot ja periaatteet. Yhteistyö maan kanssa mahdollistaa tutkijoiden, innovaattoreiden ja parhaiden tilojen ja välineiden yhdistämisen etsittäessä ratkaisuja maailmanlaajuisiin haasteisiin. Erityisesti Yhdysvaltojen sitoutuminen uudelleen ilmastotavoitteisiin ja monenvälisen järjestyksen vahvistamiseen tarjoaa mahdollisuuden uudistaa suhdetta tutkimuksen ja innovoinnin alalla. Yhteisessä tiedonannossa ”EU:n ja Yhdysvaltojen uusi toimintasuunnitelma kansainvälisen muutoksen aikaansaamiseksi” esitetään useita ehdotuksia yhteistyöstä Yhdysvaltojen kanssa ja erityisesti kehotetaan muodostamaan vihreän teknologian yhteisö ja perustamaan uusi EU:n ja Yhdysvaltojen kauppa- ja teknologianeuvosto. Tämän tekstin pohjalta komissio ehdottaa myös vastavuoroisuuden lisäämistä kahdenvälisessä yhteistyössä sekä koordinoinnin ja johdonmukaisuuden lisäämistä EU:n ja Yhdysvaltojen tutkimus- ja innovointi-investointien välillä alkaen ilmasto-, digitaali-, energia-, ympäristö- ja terveyshaasteista.